Ընդհանրապէս, ամէն գիրք որ լոյսին կու գայ, իր մէջ կը խտացնէ հեղինակին տեսիլքէն բխած մտածումները, որոնք ժամանակի ընթացքին կը վերածուին ապագայ գիրքերու բաղադրատարրերը կազմող էջերու եւ համապատասխան գլուխներու: Սոյն հատորին էանիւթը կը կազմէ երախտագիտական այն խորունկ զգացումը, որ հեղինակին ենթագիտակցութեան մէջ կը քանդակուէր, հանդէպ զուիցերիացի մտաւորական թէ քաղաքական գործիչներու: Անոնք էին, որ նախաձեռնեցին եւ իրենց հետեւող ժողովրդային գիտակից զանգուածներուն պարգեւեցին մարդասիրական շարժումներու կենդանի շունչն ու ոգին. երեւոյթ մը, որ կը միտէր կազմաւորելու անոնց մէջ քաղաքական կամք եւ ուղղուածութիւն քրիստոնեայ աշխարհին մէջ: